次士特韵寄德久牧之
作者：李處權
朝代：宋

paragraphs: 家山鑿龍似修眉，中有伊川寒更綠。
吾廬亦復遠城市，舍下清流環幾曲。
四時幽人共吟醉，飲若長鯨盃要覆。
三年芳草怨王孫，定有金錢無處卜。
南征際會竹林阮，兵厨况有酒百斛。
夫君筆力抵萬鈞，所當穿徹如強鏃。
義形抗論及朝政，正容凛若冰霜肅。
因君遠憶鄒與張，疇昔之言皆可復。
二士揭揭廟堂器，用之艱難一夔足。
空令兩行壯夫淚，回首盡向燕雲哭。
我心之憂正謂是，夜中興嘆仰看屋。
相思歳盡書不來，念我衣單體生粟。